Mandag kunngjør Skiforbundet at NRK har fått rettighetene til å sende de såkalte FIS-idrettene i fem nye år.

Avtalen sikrer NRK senderettigheter til nasjonale og internasjonale renn ut vintersesongen 2020-21, og omfatter alpint, langrenn, hopp, kombinert og fristil.

Les også: Slik blir vinteren på NRK

Dette omfatter skiavtalen Ekspandér faktaboks Verdenscup Alpint, Langrenn, Hopp, Kombinert og Freestyle i perioden 2016/17 til 2020/21

Nasjonale renn og verdenscuprenn i regi av Norges skiforbund i perioden 2016/17 til 2020/21

VM i Alpint 2019 og 2021 samt VM i Nordiske grener 2019 og 2021

GLAD: NRKs sportssjef Rune Haug gleder seg til fem nye år med ski på TV. Foto: NRK

LETTET: NRKs rettighetssjef for sport, Runar Østmo er glad for å være i havn med avtalen etter krevende forhandlinger. Foto: NRK

Neste vintersesong sikret

NRKs gjeldende avtale med Skiforbundet utløper etter denne sesongen, og avtalen innebærer dermed at det blir ski på NRK også de neste fem årene.

– Det er en stor lettelse at alle brikkene rundt avtalene til slutt falt på plass, og vi gleder oss veldig til å jobbe mot å gi det norske folk verdens beste skisendinger i årene som kommer, sier NRKs sportssjef Rune Haug mandag.

Avtalen kommer etter lange forhandlinger med Skiforbundet og det internasjonale rettighetsselskapet Infront, som forvalter senderettigheter på vegne av det internasjonale skiforbundet FIS. NRKs rettighetssjef for sport, Runar Østmo, er lettet over å være i mål.

– Jeg skal innrømme at det til tider har vært meget krevende forhandlinger, men jeg er veldig glad for at vi til slutt greide å lande begge avtalene innenfor en forsvarlig ramme, sier Østmo.

SIGNERT: Skipresident Erik Røste og kringkastingssjef Thor Gjermund Eriksen signerte femårsavtalen i Holmenkollen mandag. Du trenger javascript for å se video. SIGNERT: Skipresident Erik Røste og kringkastingssjef Thor Gjermund Eriksen signerte femårsavtalen i Holmenkollen mandag.

– Den viktigste avtalen vi har

Også Kringkastingssjef Thor Gjermund Eriksen er glad over å kunne tilby skisport på NRK i fem nye år.

– Dette er kanskje den viktigste rettighetsavtalen vi har. Skisport har en helt spesiell plass i folks hjerter og i norsk kultur, og det er viktig for NRK å kunne bringe denne idretten fritt til publikum, sier Eriksen.

Kringkastingssjefen forsvarer pengebruken til tros for at NRK har fått trangere økonomiske rammer.

– Veldig mange av rettighetene NRK tidligere hadde, har gått til kommersielle kanaler. Derfor er det utrolig viktig at vi beholder noen av disse avtalene, og da er norsk skisport det aller viktigste, sier Eriksen.

Skipresident Erik Røste er også glad for å kunne fortsette samarbeidet med allmennkringkasteren.

– Det er en god dag for Norges Skiforbund og en god dag for det norske folk, sier Røste til NRK.

Han fremhever NRKs erfaring med å produsere vintersport for TV.

– Med dette er vi sikret en meget høy kvalitet på produksjon og formidling. På dette området er NRK verdensledende, og det er viktig for oss, sier Røste.

Skiskyting sorterer under et eget forbund, og omfattes dermed ikke av avtalen. NRK har imidlertid rettighetene til grenen ut 2017-18-sesongen.